text: El cost de la violència masclista a l'Alt Empordà suma 3.900.956 euros anuals - Empordà
  El cost de la violència masclista a l'Alt Empordà suma 3.900.956 euros anuals
  Un estudi mostra les dades de cada municipi sobre les dones que han patit alguna classe de maltractament en algun moment de la seva vida
  Figueres | 25·11·21 | 09:00 | Actualitzat a les 11:09
  L'impacte econòmic de la violència masclista a l'Alt Empordà Emporda.info
  El cost més greu de la violència de gènere és, sens dubte, el personal, que impacta les víctimes i les persones del seu entorn. Però també hi ha un cost econòmic, que ara ja té xifres concretes. En el marc del dia 25 de novembre, l'Associació Micropobles de Catalunya (AMC), la Federació de Municipis de Catalunya (FMC) i l'Associació Catalana de Municipis (ACM), amb la campanya elaborada pel Col·lectiu Flora Tristán, volen difondre a escala municipal l'impacte econòmic que les violències masclistes tenen per a la ciutadania. A Catalunya suma, de mitjana, 212 milions d'euros a l'any. A l'Alt Empordà el cost anual és de 3.900.956,40 euros.
  El cost de la violència contra les dones a part de les conseqüències directes que comporta per a elles i els seus éssers estimats, també en comporta per a tota la societat. Des de l'any 2019 ja es pot quantificar amb xifres aquest altre gran impacte de la violència masclista per a la societat: l'econòmic. L'any passat, el Ministerio de la Presidencia, Relaciones con las Cortes e Igualdad va publicar l'estudi El impacto de la violencia de género en España: una valoración de sus costes en 2016 que posa xifres al cost econòmic de la violència contra les dones per a cada un dels municipis de Catalunya. El càlcul menys restrictiu eleva el cost a 184 euros per persona i any, el més restrictiu a 28 euros.
  Aquests diners no surten dels pressupostos municipals, sinó dels pressupostos de les diferents administracions implicades (justícia, penal, salut, serveis socials, serveis d'ocupació, etc.) i hi sumen les pèrdues que aquesta violència causa a les empreses.
  L'estudi permet, per primera vegada, quantificar els recursos econòmics que es drenen del conjunt de la societat i i estimar els guanys potencials que es derivarien d'una reducció significativa dels nivells de violència de gènere. Per obtenir les dades, primerament, s'han extret de l'estudi de l'impacte de la violència de gènere a Espanya, els costos estimats, directes i indirectes tangibles (laboral o productiu, d'assistència sanitària, legal i altres) i els costos intangibles com el dolor i el patiment de les víctimes.